कैंसर का इलाज चल रहा था, आखिरी बार 2017 में तूफान मूवी में दिखे; शाम को संस्कार
पंजाबी एक्टर मंगल ढिल्लों का लुधियाना के कैंसर अस्पताल में निधन हो गया है। ढिल्लों पिछले कुछ दिनों से अस्पताल में उपचाराधीन थे। वह फरीदकोट के रहने वाले थे। ढिल्लों एक्टर के साथ एक लेखक, निर्माता और निर्देशक भी थे।
मशहूर बॉलीवुड एक्टर मंगल ढिल्लों का रविवार को लुधियाना में निधन हो गया। मंगल ढिल्लों लंबे समय से बीमार थे। एक महीने से उनका लुधियाना के अस्पताल में कैंसर का इलाज चल रहा था। इसके बावजूद एक्टर की हालत बिगड़ती चली गई। मुंबई से पत्नी रितू, बेटा नानक और बेटी नानकी के पैतृक गांव नीलों आने के बाद शाम को उनका अंतिम संस्कार किया जाएगा।
ढिल्लो एक्टर के साथ एक लेखक, निर्माता और निर्देशक भी थे। मंगल ढिल्लों का पंजाबी फिल्म इंडस्ट्री को बॉलीवुड तक ले जाने में खास योगदान रहा है। मंगल ढिल्लो ने छोटे गांवों के कई युवाओं को फिल्मी दुनिया तक पहुंचाया। सबसे पहली उनकी फिल्म आखिरी अदालत 1988 में आई थी। एक्टर यशपाल शर्मा ने उनके निधन की जानकारी दी।
पंजाब में जन्मे, उत्तर प्रदेश में की पढ़ाई
मंगल ढिल्लो का जन्म पंजाब में फरीदकोट जिले के गांव वांडर जटाना में हुआ था। फरीदकोट के सरकारी स्कूल से उन्होंने चौथी क्लास तक की पढ़ाई पूरी की। इसके बाद वे उत्तर प्रदेश चले गए। जहां उन्होंने जिला परिषद स्कूल से आगे की पढ़ाई की और फिर वापस पंजाब लौट गए। उन्होंने मुक्तसर के सरकारी कॉलेज से ग्रेजुएशन की थी।
रेखा, डिंपल कपाड़िया, शबाना आजमी संग काम किया
मंगल ढिल्लो ने साल 1986 में पहला टीवी सीरियल कथा सागर किया था। इस मशहूर टीवी शो ने उन्हें घर-घर तक पहचान दिलाई। अपने करियर में उन्होंने किस्मत, द ग्रेट मराठा, मुजरिम हाजिर, रिश्ता मौलाना आजाद, नूरजहां जैसे धारावाहिकों में काम किया।
मंगल ढिल्लो ने 'एमडी एंड कंपनी' के नाम से प्रोडक्शन हाउस खोला था। जिसके जरिए वे पंजाबी फिल्में बनाते थे। 1994 में उनकी रितु ढिल्लो से शादी हुई। उनकी पत्नी भी उनका हाथ बंटाती थी।
मंगल ढिल्लो की यादगार फिल्मों में खून भरी मांग, दयावान, जख्मी औरत, प्यार का देवता, विश्वात्मा जैसी फिल्में शामिल हैं। मंगल ढिल्लों ने फिल्मों में रेखा से लेकर डिंपल कपाड़िया और शबाना आजमी संग काम किया। उन्हें आखिरी बार फिल्म तूफान सिंह में देखा गया था। यह फिल्म साल 2017 में रिलीज हुई थी। देर शाम करीब 5 बजे मंगल ढिल्लों को मुखाग्नि उनके बेटे नानक ढिल्लों ने दी।